18 September: Moenie jou laat onderkry nie. – Jan van der Watt - www.bybelkennis.co.za
by Mitch Kalp · Published 18/09/2017 · Updated 04/09/2017
Fil 3:1-6 (fokus 3:1-6)
Om die hele tyd te sukkel maak ŉ mens moeg. Dit tap al jou energie en later is jy sommer lus vir niks nie. Maar dan sê Paulus: “Moenie jou laat onderkry nie” (3:1). Ons kan seker maar vra: “Hoekom nie?”
Omdat God aan jou kant is; sy hand rus op jou. Dit is wanneer jy jou oog van Hom begin afhaal en van Hom begin vergeet dat dinge vir jou begin skeefloop. Dit is dan dat jou lewenskrag begin uitloop en jy jou lewensblyheid begin verloor.
Jy moet jou geestelike fokus altyd op God hou. Dit is God se Gees self wat ons hart verander (3:3). Die geheim is om hierdie verandering, hierdie nabyheid van God se Gees toe te laat om deur jou lewe te spoel. Dit sal jou geestelik verfris. Op jou moeilikste tye sal jy agterkom dat Hy vir jou daar is. As jy voel jy val op jou seerste en laagste, sal Hy by jou wees om jou op te tel.
Sit jou lewe in die hande van die Gees, leef uit sy nabyheid, wy jou aan Hom toe… en die lewe sal jou nie onderkry nie.
Laaste 7 Dae: 4,286
Laaste 30 Dae: 19,562
Laaste 365 Dae: 401,453